作者:劉辰翁
標題:摸魚兒
內容:更比他、東風前度，依然一榻如許。深深舊是誰家府，落日畫梁燕語。簾半雨。記湖海平生，相遇忘賓主。闌珊春暮。看城郭參差，長空澹澹，沙鳥自來去。江山好，立馬白雲飛處。秦川終是吾土。登臨笑傲西山笏，煙樹高高杜宇。君且住。況雙井泉甘，汲遍茶堪煮。歌殘金縷。恰黃鶴飛來，月明三弄，仍是岳陽呂。